นายกรัฐมนตรี เป็นห่วงหลังพบแนวโน้มพฤติกรรมป้องกันโควิดลดลง ขอให้ประชาชนสวมหน้ากากอนามัย เว้นระยะห่าง ล้างมือ
นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า จากข้อมูลการสำรวจอนามัยโพลของกรมอนามัย เปรียบเทียบระหว่างเดือนมิถุนายนและเดือนกรกฎาคม 2565 พบว่า ประชาชนมีแนวโน้มพฤติกรรมการป้องกันโรคโควิด-19 ลดลง โดยการเว้นระยะห่าง ลดลงจากจากร้อยละ 81.9 เป็นร้อยละ 78.7 การสวมหน้ากากในสถานที่สาธารณะ ลดลงจากร้อยละ 95.1 เป็นร้อยละ 94.8 และการล้างมือ ลดลงจากร้อยละ 89.7 เป็นร้อยละ 88.99 ขณะเดียวกันผู้อำนวยการใหญ่องค์การอนามัยโลก (WHO) ชี้โควิด-19 ยังไม่ถึงจุดสิ้นสุดการระบาด หลังช่วง 2 สัปดาห์ที่ผ่านมา ตัวเลขผู้ติดเชื้อทั่วโลกเพิ่มสูงขึ้นถึงร้อยละ 30 ทั้งนี้ นายกรัฐมนตรี จึงฝากเตือนประชาชน อย่าการ์ดตก เน้นปฏิบัติตามมาตรการของสาธารณสุข สวมหน้ากากอนามัยในพื้นที่เสี่ยง เว้นระยะห่าง ล้างมือ และเข้ารับการฉีดวัคซีน เพื่อไม่ให้สถานการณ์กลับไปรุนแรงอีก ทั้งนี้ กำชับกระทรวงสาธารณสุขติดตามและประเมินสถานการณ์ตลอดช่วงวันหยุดนี้อย่างใกล้ชิดสำหรับสถานการณ์การแพร่ระบาดของโควิด-19 วันนี้ พบผู้ติดเชื้อโควิด-19 รายใหม่ 1,795 ราย ทั้งหมดเป็นผู้ป่วยในประเทศ 1,795 ราย ผู้เสียชีวิต 23 ราย ผู้ที่กำลังรักษาตัว 24,043 ราย และมียอดผู้ที่หายป่วยกลับบ้านแล้ว 1,920 ราย ทำให้มียอดผู้ป่วย ยืนยันสะสมตั้งแต่ 1 มกราคม 2565 จำนวน 2,331,541 ราย จำนวนผู้ที่หายป่วยสะสมจำนวน 2,331,481 ราย จำนวนผู้ป่วยปอดอักเสบรักษาตัวอยู่ในโรงพยาบาล 789 ราย